Vengrijos Konstitucinis Teismas

Vengrijos Konstitucinis Teismas () – teisminė Vengrijos valdžios institucija, kontroliuojanti Vengrijos parlamento aktus. Konstitucinio Teismo rūmai yra įsikūrę Budapešte. Iki 2012 m. Konstitucinio Teismo rūmai buvo įsikūrę Estergome.

Nuo 2011 m. rugsėjo 1 d. Konstitucinį Teismą sudaro 15 teisėjų (anksčiau Teismą sudarė 11 teisėjų). Visus penkiolika teisėjų balsų dauguma renka šalies parlamentas dvylikos metų kadencijai. Parlamentas taip pat išrenka Teismo pirmininką. Teisėjai tarpusavy renka pirmininko pavaduotoją, kuris pavaduoja Teismo pirmininką, jei šis dėl kokių nors priežasčių negali atlikti pareigų. Konstitucinis teismas sprendžia, ar įstatymai neprieštarauja Vengrijos Konstitucijai, o apeliacija dėl Teismo sprendimų nėra galima. Konstitucinis Teismas garantuoja Konstitucijos viršenybę teisės sistemoje. Teismo užduotys yra reguliariai peržiūrėti, ar išleisti įstatymai neprieštarauja Konstitucijai, ir užtikrinti Konstitucijoje garantuotų tvarkos bei pagrindinių žmogaus teisių apsaugą. Konstitucinis Teismas, vykdydamas pareigas, yra nepriklausomas nuo jokių kitų valstybės valdžios ir valdymo institucijų. Konstitucinis Teismas į Vengrijos teismų sistemą neįeina.

Įsteigimas 
1989 m. sausio mėnesį Vengrijos Nacionalinė Asamblėja priėmė nutarimą dėl Konstitucinio teismo įsteigimo. Vis dėlto, Teismo struktūra ir įgaliojimai buvo nustatyti vėliau, vykstant trišalėms politinio apskritojo stalo deryboms. 1989 m. spalį šalies parlamentas nustatė pagrindines Konstitucinio Teismo nuostatas, pakeisdamas šalies Konstituciją, įterpiant 32/A straipsnį, reguliuojantį naują Vengrijos viešosios teisės institutą – Konstitucinį teismą. Teismas buvo įsteigtas siekiant skatinti teisinės valstybės kūrimąsi, taip pat siekiant apsaugoti konstitucinę tvarką ir pagrindines žmogaus teises. 1989 m. spalio 19 d. Nacionalinė Asamblėja priėmė aktą dėl Konstitucinio Teismo. 1989 m. lapkričio 23 d. parlamentas išrinko pirmuosius penkis Konstitucinio Teismo teisėjus. Konstitucinis Teismas savo darbą pradėjo 1990 m. sausio 1 d.

Teismo pirmininkai 
 Laslo Šojomas (1990 m. liepos 1 d. – 1998 m. lapkričio 24 d.)
 Janošas Nėmetas (1998 m. lapkričio 24 d. – 2003 m. liepos 31 d.)
 Andrešas Holio (2003 m. rugpjūčio 1 d. – 2005 m. lapkričio 12 d.)
 Mihajus Biharis (2005 m. lapkričio 12 d. – 2008 m. liepos 2 d.)
 Pėteris Pacolajus (2008 m. liepos 3 d. – 2015 m. vasario 24 d.)
 Barnabešas Lenkovičius (2015 m. vasario 25 d. – 2016 m. balandžio 21 d.)
 Tomešas Šujokas (2016 m. balandžio 21 d. – dabar)

Teisėjai 
Vengrijos Konstitucija skelbia, kad Konstitucinio Teismo narius renka šalies parlamentas. Pasiūlytus Teismo narius iškelia skyrimo komitetas, kurį sudaro po vieną narį iš Nacionalinėje Asamblėjoje atstovaujamųjų partijų frakcijų. Kad iškeltas kandidatas taptų Konstitucinio Teismo nariu, jis turi surinkti du trečdalius visų parlamento narių balsų. Vengrijos įstatymai numato, kad Konstitucinio Teismo nariais gali būti renkami tik labai geras teorines žinias turintys arba mažiausiai dvidešimties metų teisinę praktiką turintys teisininkai. Konstitucinio Teismo narys yra išrenkamas dvylikos metų kadencijai ir negali būti perrenkamas.

Šiuo metu Konstitucinį Teismą sudaro šie teisėjai:
 Miklošas Juhasas
 Tiundė Hando
 Marija Sivoš
 Pėteris Salajus
 Marcelis Sabo
 Laslo Šaliamonas
 Baliažas Šanda
 Bėla Pokolis
 Imrė Juhasas
 Ildiko Hiorher Maroši
 Atila Horvatas
 Egonas Dienešas-Oėmas
 Agneš Cinė

Šaltiniai 

Konstituciniai teismai
Vengrijos politinė sistema